Ειρήνη Παπαδοπούλου

Η **Ειρήνη Παπαδοπούλου** (ΣΣΔ Καζακστάν, 22 Αυγούστου 1985) είναι Ελληνίδα τραγουδίστρια. Έγινε ευρύτερα γνωστή μέσω της συμμετοχής της στο μουσικό σόου The X-Factor Greece.

## Πρώτα Χρόνια
Γεννήθηκε στις 22 Αυγούστου 1985 στο Καζακστάν από τους Γιώργο Παπαδόπουλο και Φωτεινή Ιωακειμίδου, ποντιακής καταγωγής. Έχει έναν μεγαλύτερο αδερφό, τον Στάθη. Το 1990 εγκαταστάθηκαν οικογενειακώς στην Ελλάδα και πιο συγκεκριμένα στο Μενίδι Αττικής. Από την ηλικία των 12 ετών ασχολήθηκε με το χάντμπολ, το οποίο συνέχισε για περίπου δέκα χρόνια. Στα 16 της έπαιξε στην ταινία «Δεκαπενταύγουστος» του Κωνσταντίνου Γιάνναρη. Μετά το σχολείο, σπούδασε στο Τμήμα Εκπαιδευτικών Πολιτικών Μηχανικών της Α.Σ.ΠΑΙ.ΤΕ. Αθηνών, απ' όπου και αποφοίτησε.

## Προσωπική ζωή
Από το 2011 μέχρι το 2018 είχε σχέση με τον επιχειρηματία Κώστα Πηλαδάκη ενώ από το 2019 μέχρι το 2023 είχε σχέση με τον ποδοσφαιριστή Αλέξανδρο Πασχαλάκη.

## Καριέρα
Η επίσημη πρώτη της στο τραγούδι έγινε σε ένα νυχτερινό μαγαζί στη Ζάκυνθο, το 2005, στο πλευρό του τραγουδιστή Γιώργου Δούκα. Τον επόμενο χρόνο εμφανίστηκε στο μουσικό σχήμα που τραγουδούσε ο Πάνος Κιάμος στο νυχτερινό κέντρο «Άνοδος». Την ίδια ακριβώς περίοδο, συμμετείχε στο τηλεπαιχνίδι «Super Deal» με παρουσιαστή τον Χρήστο Φερεντίνο. Εκεί, ήταν ένα από τα 20 κορίτσια που είχαν στην κατοχή τους βαλίτσες με χρήματα που ο κάθε παίκτης έπρεπε να επιλέξει. Το φθινόπωρο του 2008 δήλωσε συμμετοχή στο ελληνικό «The X-Factor» και αφού πέρασε τις οντισιόν, έφτασε μέχρι τη φάση των live shows.

Έπειτα, ανέβηκε στη σκηνή του νυχτερινού κέντρου «Romeo» με την Έλλη Κοκκίνου, τον Παντελή Καναράκη και τον Ηλία Βρεττό. Ακολούθησαν συνεργασίες όπως ο Γιώργος Μαζωνάκης, η Δέσποινα Βανδή, η Πέγκυ Ζήνα, ο Αντώνης Ρέμος, η Έλενα Παπαρίζου, ο Κώστας Μαρτάκης, η Πάολα, ο Νίκος Βέρτης, ο Πάνος Καλίδης, ο Γιώργος Τσαλίκης και ο Θάνος Πετρέλης.

Το 2013 συνεργάστηκε με τον συνθέτη Φοίβο. Ο ίδιος της έδωσε το πρώτο επιτυχημένο της σουξέ, με τίτλο «Και Τι Δεν Θα Δινα». Ακολούθησε το τραγούδι «Ο Καινούργιος Έρωτας Σου» από τον Παντελή Παντελίδη μαζί με τον οποίο έκανε εμφανίσεις κατά τη διάρκεια της περιοδείας του. Τη σεζόν 2014-2015 συμμετείχε στον πέμπτο κύκλο του ελληνικού σόου «Dancing with the stars» που προβλήθηκε από τον ANT1 και κατέκτησε την 2η θέση χάνοντας την πρωτιά από την Ολυμπιονίκη ρυθμικής γυμναστικής Μορφούλα Ντώνα. Μέσα στο 2015 κυκλοφόρησε δύο τραγούδια: το «Υπερβολές» και το «Σου Εύχομαι».

Το καλοκαίρι του 2015 εμφανίζονταν στο «Fragelico» με τους Τάμτα και Στέλιο Λεγάκη ενώ τη χειμερινή σεζόν 2015-2016 εμφανίστηκε στο «Φωταέριο» και στο πλευρό του Νότη Σφακιανάκη. Το 2016 κυκλοφόρησε τα τραγούδια «Αμαρτία» και «Για Μένα Μόνο».

Στις αρχές του 2017 συμμετείχε στο ριάλιτι επιβίωσης του ΣΚΑΪ, «Survivor Greece» και λόγω αυτού εγκαταστάθηκε για μερικούς μήνες στη Δομινικανή Δημοκρατία. Τελικά, αποχώρησε οικειοθελώς στο 40ο επεισόδιο, λαμβάνοντας την 16η θέση. Με την επιστροφή της στην Ελλάδα, κυκλοφόρησε τα τραγούδια «Σ' Αυτή Να Πας» και «Δική Μου Η Ζωή» ενώ συμμετείχε και στα Mad Video Music Awards  με τον Βαγγέλη Κακουριώτη αλλά και στο MTN MadWalk. Τη χειμερινή σεζόν 2017-2018 πραγματοποίησε εμφανίσεις στο «Estate Athens» με τον Σάκη Ρουβά. Στο ίδιο σχήμα θα βρισκόταν και ο Μπάμπης Στόκας όμως αποχώρησε μετά την πρώτη εβδομάδα εμφανίσεων.

Το 2018 κυκλοφόρησε το τραγούδι «Επιβιώνω» από την Heaven Music. Τη χειμερινή σεζόν 2018-2019 συνεργάστηκε με τους Βασίλη Καρρά, Χρήστο Χολίδη, Χρήστο Μενιδιάτη και BO στο νυχτερινό κέντρο «Ιερά Οδός». Τον Μάιο του 2019 κυκλοφόρησε το τραγούδι «Χαλάλι» μαζί με τον Σταμάτη Χουχουλή. Το συγκεκριμένο τραγούδι αποτελεί διασκευή του επιτυχημένου αλβανικού τραγουδιού «Te ka lali shpirt» που κυκλοφόρησε το 2013. Την ίδια περίοδο ξεκίνησε εμφανίσεις μαζί με τον Βασίλη Καρρά και τον Ηλία Βρεττό στο νυχτερινό κέντρο «Stage Live» στη Θεσσαλονίκη για το καλοκαίρι. Τον Δεκέμβριο του 2019 κυκλοφόρησε το τραγούδι «Κοίτα Μην Αγγίζεις» ενώ παράλληλα πρωταγωνίστησε στη θεατρική παράσταση «Ομμάτα Δακρωμένα: Ένα γράμμα για την Τραπεζούντα» στο θέατρο Radio City Θεσσαλονίκης. Το 2020 κυκλοφόρησε τα τραγούδια «Της Καρδιάς Μου Ο Χορός» και «Ahe Ahe (Εσύ Εσύ)» με τον Αιγύπτιο τραγουδιστή Amr Diab. Το 2021 κυκλοφόρησε τα τραγούδια «Ya Habibi» και «Λέει Λέει Λέει» (ft. Νίκος Κοκλώνης). Επίσης, συμμετείχε στο μουσικό σόου «Just the 2 of Us» στον ALPHA, ως coach του Τζέιμς Καφετζή. Το 2022 κυκλοφόρησε το τραγούδι «Το Πας Καλά» και το 2023 κυκλοφόρησε το τραγούδι «Να Φύγεις».

Το 2024 κυκλοφόρησε τα τραγούδια «Προσοχή» και «Κάποιος Σαν Εσένα» από τη Heaven Music, πραγματοποίησε περιοδεία στην Αυστραλία (Σίδνεϊ, Μελβούρνη, Μπρίσμπεϊν και Αδελαΐδα) με τον λυράρη Νίκο Ζωιδάκη αλλά και στην Ελλάδα. Επίσης, έκανε εμφανίσεις στο «Club22» με τους Πάνο Κιάμο και Μαλού αλλά και στο «Ensayar The Four Seasons Bar» με τον Βασίλη Δήμα.

## Τραγούδια

## Παραπομπές


Κατηγορία:Ελληνίδες τραγουδίστριες
Κατηγορία:Συμμετέχοντες στο Survivor Ελλάδας